**Grilă divină**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*predestinare\*

deschid valul

așez înlăuntrul cuvintelor

unduirea

(după ce mi s-a tot repetat cât de importantă este plutirea)

ochiul desparte lumina în două ca pe-o

sămânță

una sigur o păstrez pentru celebrare

cealaltă îmi va umple hambarele zilelor comune

dă drumul delfinilor

decojesc grațios

(ce grație vertebrală părinte) spaime reptiliene

eliberez infinitul din jurul înotătoarei

și răstorn oceanul galactic

în setea mea albă

trei note celeste

fixează calea lactee

pulsul

dumnezeu face pluta în mine